**La Fira se celebra abans que en anys anteriors, del 2 al 4 de desembre**

**La Fira Avícola del Prat unirà enguany la millor gastronomia de proximitat amb la defensa de la sostenibilitat social i ambiental**

**La Fira Avícola és l’única de Catalunya dedicada al pollastre Pota Blava, que només es cria al delta del Llobregat i compta amb el segell europeu de qualitat IGP. S’hi podran descobrir les seves característiques, com es cria i tastar receptes de Pota Blava amb Carxofa Prat o d’altres productes de proximitat.**

**L’edició d’enguany uneix els millors productes i gastronomia de proximitat amb la defensa de la sostenibilitat social i ambiental.  L’estand municipal de la Fira exposarà alguns dels principals programes de l’Ajuntament per promoure la transició energètica al Prat i un model de ciutat més sostenible i cohesionada.**

Enguany, la Fira Avícola Raça Prat s’avança respecte a edicions anteriors i tindrà lloc del 2 al 4 de desembre. La 49a edició de l’esdeveniment es tornarà a celebrar a la Granja de la Ricarda, per posar en valor el pollastre Pota Blava i d’altres productes emblemàtics de la gastronomia pratenca, com la Carxofa Prat o d’altres fruites i verdures del Parc Agrari.

En aquesta edició, la millor gastronomia de proximitat s’unirà a la voluntat de defensar la sostenibilitat social i ambiental. Aquest serà el fil conductor de l’estand municipal a la Fira Avícola, on es mostraran i s’explicaran diferents programes municipals per promoure la transició energètica, la digitalització i la cohesió social i ambiental a la ciutat, per projectar el Prat del futur.

D’aquesta manera, es vol aprofitar un esdeveniment de referència a Catalunya com la Fira Avícola, que es preveu que visitin enguany entre 50.000 i 60.000persones, per difondre la importància de preservar el territori i promoure els productes de Km0 de qualitat com el Pota Blava o la Carxofa Prat, així com de contribuir a la lluita contra el canvi climàtic i a la consecució dels ODS (Objectius de Desenvolupament Sostenible) de les Nacions Unides per al 2030 des de l’àmbit local.

**El Pota Blava, un producte amb segell de qualitat europeu únic del Prat**

La Fira Avícola és l’única de Catalunya dedicada al pollastre Pota Blava, espècie d’aviram autòcton del delta del Llobregat que només es cria a les granges i galliners dels criadors del Prat de Llobregat i que compta amb el segell europeu d’Indicació Geogràfica Protegida (IGP).  Els valors de la Fira Avícola mantenen la vocació d’innovar, l’orgull i la identitat de les pratenques i pratencs, la tradició de la pagesia i de les criadores i criadors, la reivindicació de la qualitat del producte local, les entitats ciutadanes i les persones i la promoció i el foment de l’activitat econòmica local, el comerç i les empreses del territori.

**Una fira per descobrir com es cria el Pota Blava i tastar la millor gastronomia de proximitat**

A la Fira, es podrà gaudir d’una d’àmplia oferta gastronòmica, comercial, cultural i lúdica en un ampli recinte firal de 19.000 m2 situat a la Granja de la Ricarda (camí de Cal Silet s/n).

Al recinte firal, s’hi podrà trobar el pavelló avícola, per descobrir com es cria el Pota Blava. Al mateix pavelló, hi haurà la mostra agrícola i ramadera dels pagesos del Prat, on es podran conèixer les característiques de la Carxofa Prat, entre d’altres fruites i verdures del Parc Agrari.

Per a l’Espai de Gastronomia, la xarxa de restaurants “El Prat degusta’l” i establiments de la ciutat adherits a la campanya de la Fira Avícola han preparat una oferta diversa amb el Pota Blava i la Carxofa Prat com a protagonistes. Enguany, aquest espai també inclourà la 2a Mostra de Vins, on es podran tastar vins i maridar-los amb una oferta gastronòmica de qualitat dels cellers locals.

**La Mostra d’Entitats arriba al seu 20è aniversari**

D’altra banda, a la Granja de la Ricarda, també es farà la 20a Mostra d’Entitats, que acollirà espais expositius i activitats de prop d’un centenar d’entitats d’àmbit cultural, educatiu, social o esportiu. Enguany, el fil conductor d’aquesta 20ena Mostra serà l’orgull que senten els i les pratenques del seu lloc al món, amb diverses activitats que permetran expressar aquest orgull.

**La imatge gràfica de la Fira, obra de l’il·lustrador local, Oriol Vidal**

La imatge gràfica de la Fira d’enguany, tant del cartell general com del de la Mostra d’Entitats i l’Espai Gastronòmic, han anat de nou a càrrec d’un il·lustrador local, Oriol Vidal. La imatge gràfica fusiona el pota blava amb d’altres elements emblemàtics del Prat: la Carxofa Prat, edificis característics del seu paisatge urbà (la Torre de l’Aigua, l’Ajuntament, l’església, l’edifici del Semàfor als espais naturals del Delta, la Torre de l’aeroport...) o l’activitat del teixit social i cultural de la ciutat. El seu autor, Oriol Vidal, va estudiar a l’Escola d’Arts Visuals del Prat i a partir d’aquí va iniciar la seva carrera professional en l’àmbit de la il·lustració o les sèries d’animació, durant la qual ha treballat per diverses firmes nacionals i internacionals. També va participar l’estiu de 2021 en [l’exposició col·lectiva d’artistes](https://www.elprat.cat/sala-de-premsa/nota-premsa/obres-artistiques-de-gran-format-favor-de-preservar-el-delta-i-en-contra) a la carretera de la platja del municipi en defensa del Delta del Llobregat i en contra l’ampliació de l’aeroport.

***Al dossier adjunt, trobareu més informació, els contactes del personal del Departament de Comunicació de l’Ajuntament que es trobarà a la fira i les indicacions d’accés restringit a l’aparcament de l’interior del recinte firal.***